*Regina Bechtleová SC ( SC : Sisters of Charity of St. Elizabeth Seton; Sestry milosrdenstva Sv. Alžbety Setonovej)*

**Teologické bohatstvo v živote Svätej Alžbety Setonovej**

*Kolégium Mount Saint Joseph, Cincinnati, Ohio*

 Je mi cťou prijať túto medajlu Sv. Alžbety Setonovej za prínos v oblasti teológie a ďakujem Dr. Tony Aretzovi, Sr. Marge Kloosovej a členom Oddelenia náboženských štúdií na Vysokej škole Mount Saint Joseph za nomináciu. Niektoré z mojich najobľúbenejších a najváženejších teologičiek patria medzi tých, ktorí už predtým toto ocenenie získali: Monika Hellwigová, Mary Ann Donovanová SC, Elizabeth Johnsonová, Lisa Sowle Cahillová, Sandra Schneidersová, Elizabeth Dreyerová, Margaret Farleyová. Musím prijať s pokorou to, že som začlenená do spoločnosti tých, ktoré som považovala za ikony a dôveryhodných radcov.

 Toto ocenenie nesie meno ženy, ktorá žila krátky, ale plný život, ktorý obsahoval niekoľko povolaní, do hĺbky pochopený a pozoruhodný život, život obrátený k Bohu, ktorého milosti spoznávala v každom okamihu, život nádeje uprostred protivenstiev, vášnivý a plodný život služby, ktorá korenila z prítomnosti druhých a jej Boha.

 Alžbeta Anna Bayley Setonová nenapísala nijaké teologické pojednanie, ani nechodila na žiadne prednášky v seminári alebo na vysokej škole. Bolo by však nesprávné tvrdiť, že jej život postráda akýkoľvek teologický obsah. Svoj život žila v hlbokej duchovnosti, zakotvenej v pôde pevnej teológie. Dnes sa chcem podrobnejšie zaoberať jej životom a priblížiť tri aspekty jej duchovnosti : pamäť, nádej a prítomnosť.

 Ponúknem niektoré úvodné poznámky o teológii a spiritualite jej životného príbehu. Potom budem hovoriť vo väčších detailoch o pamäti, nádeji a prítomnosti, čo sú výrazy bohaté na teologické významy. Popisujú aspekty bežnej ľudskej skúsenosti v ktorej sa každý z nás môže stretnúť so svätým Božím tajomstvom, ktoré nás obklopuje. Pamäť, nádej a prítomnosť vyzývali alebo dokonca nútili Alžbetu, aby zmenila svoje konanie. V dnešnom svete sú čnosti, sily, veľmi potrebné. Na záver si všimnem Alžbetinu múdrosť nájsť hojnosť v nedostatku, ktorý je nateraz takou dôležitou súčasťou nášho života.

 Najskôr mi dovoľte hovoriť osobne. Moje priateľstvo s Alžbetou (niekto by hovoril o posadnutosti) siaha mnoho rokov dozadu. Prežila som veľkú časť svojho života v spoločnosti ženy, ktorá zomrela pred viac ako 180 rokmi! Prvý raz som sa o nej dozvedela pred II. Vatikánskym koncilom predtým, ako bola vyhlásená za svätú - prvej zo svätých, narodených v Amerike a aby som bola presná, keď Sestry požiadali nás, deti farskej školy, aby sme sa modlili k nej o zázrak. V čase, keď bola v roku 1963 beatifikovaná, som vstúpila do ňou založenej kongregácie.

 V roku 1982 som sa začala vážne zaoberať výskumom jej života. Naša kongregácia ma požiadala, aby som si pripravila referát (poznáte to, ako to chodí). Prednášala som o charizme Sestier milosrdenstva, ale povedali mi, aby som hovorila o Alžbete Setonovej. Pozrela som sa na jej život cez šošovku ženy a matky, dcéry Cirkvi a pohľadom cez jej bolestné straty. Tieto témy mi pomohli osvetliť svoj vlastný život a príbeh môjho náboženského spoločenstva.

 27 rokov a preplnené regály, kartotéky, neskôr pevné disky, som tu stále a hovorím a učím sa o Alžbete Setonovej. Stala sa mojim poradcom, mojou priateľkou, mojou sestrou, Jej telo je mŕtve, ale jej duch prekvitá.

 Veľká časť mojej práce za posledných 15 rokov spolu s mojou priateľkou a kolegyňou Sestrou Judith Metzovou a s členmi nášho Poradného výboru spočíva v snahe vydolovať písomnosti Alžbety Setonovej, preskúmať viac ako 1100 dokumentov, uložených vo vyše 15 archívoch v USA a Kanade. Zvlášť sme sa zamerali na jej listy a denníky v ktorých sa pozoruhodne odráža obraz pochádzajúci zo zdroja teologickej a duchovnej múdrosti. Dnes by som sa chcela s vami podeliť o niektoré hodnoty z tejto úrody.

**TEOLÓGIA A SPIRITUALITA**

 Najskôr mi dovoľte povedať niekoľko slov o vzťahu teológie ku spiritualite, ako to vidím ja. Klasický popis teológie je :" viera hľadá porozumenie" alebo ako znie štipľavý výrok Johna Shea " viera sa chce prekrútiť na úctyhodnosť."(1) Timothy Makovina z University of Notre-Dame píše o svojej teologickej profesii ako o povolaní " rozprávania o príbehoch, ktoré majú význam." (2)

 Teológia reflektuje na príbeh osôb, ktoré si neustále kladú otázky:" Odkiaľ som prišiel? Kam idem? Čo to všetko okolo znamená? Kto je Boh? Kto sú moji blížni ? Ako som s nimi spojený a so svetom v ktorom žijem? Po akej ceste kráčam ( volaj to konverzia, rast, sebarealizácia, integrácia, transformácia)?

 Katolícka teológia hľadá vysvetlenie a opisuje príbeh Boha, ľudského pokolenia (a stvorenstva). Pozdvihuje všetky tieto otázky v ich jedinečnej zvláštnosti a vnáša ich do veľkorysejšieho, hlbšieho a širšieho kontextu - hebrejského a kresťanského Písma a tradície, do živého a žijúceho príbehu kresťanského spoločenstva, ponad čas a priestor. Situuje príbeh a jeho tkanivá do svetla Ježiša Krista, do náročnej metakonexie, ktorá navždy ukotvuje Boha v ľudskom pokolení, toho Ježiša Krista, ktorý potvrdzuje, že naše telo a krv majú domov všade, kde prebýva Boh.

 Procesy teologickej reflexie sa rozvíjajú počas celého života - skrze príbehy o osobných láskach a stratách, skrze úzkosti a radosti, priateľstvá a antagonizmus. Rozvíjajú sa skrze zvláštne miesta a časy v histórii s ich politickými a ekonomickými krízami, sociálnymi premenami, obdobiami vojny a mieru, intelektuálnymi prúdmi, náboženskými hnutiami.

 Spiritualita - moja oblasť v teologickom priestore - odkrýva, sonduje a robí zreteľnými Božiu prítomnosť v živote jednotlivca, spoločenstiev a kultúr. Spiritualita pripomína teológii, že jej konečný cieľ nie je jednoduché intelektuálne pochopenie pravdy, ale múdrosť, ktorá osvecuje celý život. Pre spiritualitu skúsenosť hľadania Boha v modlitbe a v morálnom konaní ponúka alternatívny, správny spôsob poznania a cestu k múdrosti.

 Teraz sa chcem vrátiť k Alžbete Setonovej a vrhnúť na ňu krátky pohľad, aby sme mohli lepšie "porozumieť jej viere," jej skúsenostiam s Bohom, jej ceste premeny, ktorá ju priviedla k múdrosti.

**PRÍBEH O OTVORENOM NÁRUČÍ MILOSTI**

 Alžbeta Setonová poznala a s chuťou prijímala ústredné kresťanské doktríny - Trojica, milosť, vtelenie, vykúpenie - ako o nich počúvala v kázňach anglikánskych duchovných v Trinity Church a v Kaplnke Sv. Pavla v New Yorku. Starostlivo a s láskou čítala Písmo, žalmy sa modlila tak dôsledne, že aj jej vyjadrovanie a listy sú plné žalmových veršov. Verná romantickému duchu jej čias (čítala Rousseau), milovala prírodu a hlboko ju obdivovala ako vzácny dar veľkorysého Stvoriteľa.

 Vždy plná citu bola Alžbeta zároveň aj dieťaťom osvietenectva a snažila sa svoje city podriadiť rozumu (3). Ale keď si raz vypočula v Trinity Church hlbokú a zo srdca vychádzajúcu kázeň reverenda Johna Henry Hobarta, veľmi ju zaujala. Uchvátila jej myseľ a v duši vyvolala silné pohnutie.

 Bola vzdelaná podľa spôsobu vzdelania žien tých čias. Jej otec, prominentný lekár, dbal o to, aby sa vzdelávala v literatúre, histórii ba dokonca aj vo vede, zvládala hudbu a francúzštinu. Zväzok III b

Zozbieraných písomností Alžbety Setonovej, obsahuje zoznam všetkých kníh, na ktoré sa odvoláva vo svojicj listoch, alebo ktoré boli nájdené v jej knižnici. Zoznam má 26 strán! Ďalších 10 strán tvorí zoznam náboženských kníh, patriacich do jej doby a z ktorých pravdepodobne čerpala.

 Mala bádavého ducha a bola veľmi inteligentná. Ako oddaná anglikánka, čítala početné komentáre k biblickým textom. Počas svojho zápasu na ceste ku katolicizmu sa prehrýzala cez ťažké apologetické pojednania so svojimi priateľmi z oboch strán, protestantami i katolíkmi. Počas svojho života čítala Nasledovanie Krista od Tomáša Kempenského, Úvod do zbožného života od Františka Saleského, kázne francúzskych duchovných spisovateľov Bousseta a Bordaloue, komentáre k Písmu a spisy ranných Cirkevných otcov.

Francúzština, ktorej sa naučila v mladosti jej bola k dobrému úžitku, keď začínala so svojim rehoľným spoločenstvom, Sestrami milosrdenstva. Preložila a prispôsobila početné duchovné, liturgické a apologetické diela k úžitku jej sestier, včítane života Sv. Vincenta de Paul, spisy Sv. Ignáca z Loyoly, Sv. Terézie z Avily, Ranných Cirkevných Otcov a nábožných klasikov. Z jej rúk vyšiel prvý anglický preklad Gobillonovho Života Sv. Lujzy de Marillac. Jej duchovná cesta vyvolala a spojila to najlepšie čo mala v mysli a v srdci.

 Už ako protestantka mala veľkú úctu k Eucharistii. Neskôr bola priťahovaná ku katolicizmu pre spôsob, akým on hľadí na Eucharistiu. V tejto sviatosti sa stretla s pravým Telom Kristovým, s Ježišovou dôvernou a povzbudivou prítomnosťou, ktorú túžila získať a dať jej viditeľnú podobu.

 V jednom zo svojich článkov moja spolupracovníčka Judith Metzová opisuje Alžbetu Setonovú ako " animátorku americkej Cirkvi," ako tú, ktorej dary " rezonovali v americkej kultúre a vo vyvíjajúcej sa katolíckej cirkvi (4). Mnohé významné osobnosti mladej cirkvi a národa rozpoznali jej osobnú charizmu, jej osobitné talenty a schopnosti, jej hlbokú a vrúcnu túžbu zdieľať s ostatnými Boha, ktorého tak dôverne poznala. Podľa všetkých meradiel spirituality a histórie, nie sú to jednoduché veci, o ktorých tu hovoríme.

 Život Alžbety Setonovej ponúka silný príbeh o otvárajúcej sa milosti a premene. Zo sejby v jej živote a v spisoch by som chcela zožať tri teologické témy: pamäť, nádej a prítomnosť. V týchto životných skúsenostiach našla zárodky premeny.

* Pamäť ju pobádala odpúšťať.
* Nádej v nej vzbudzovala tvorivého ducha.
* Relačná prítomnosť ju pobádala do služby, prinášajúcej bohatú úrodu.
* V pamäti, nádeji a prítomnosti nachádzala jedinečné ukážky Svätého Tajomstva, ktoré nazývame Bohom.

**ČASŤ I**.

**Sila pamäti, premenená na odpustenie**

Ako sme už povedali, príbehy našej identity - osobnej, spoločenskej, cirkevnej - sa neustále menia. To sa odohráva v čase a priestore. Ako sa presúvame z miesta na miesto, vidíme sami seba inak. Ak ideme ďalej študovať alebo sa na nejakú dobu presunieme niekam, kde sa môžeme nerušene venovať práci alebo službe, ďaleko od rodiny, takáto dislokácia spôsobí, že sami seba začneme chápať novým spôsobom. Čas spôsobuje to isté. Rozpamätajte sa na chvíle, keď ste sa pýtali samých seba "Kto som?" Odpoveď, daná vo veku 68 sa rozhodne líši od odpovede, keď nám bolo 18 alebo 38.

 Naša minulosť je "surový materiál, vytváraný a pretváraný každým jednotlivcom." K tomu ako tvoríme svoju históriu, ako "komponujeme svoj život " nám Mary Catherine Bateson hovorí : " Niet žiadneho spôsobu ako zistiť, ktoré fragmenty minulosti sa preukážu v budúcnosti ako významné."(5) Preto je zodpovedné a je povinnosťou zachovať tieto "fragmenty z minulosti." Pamäť je kľúčom k identite.

 Kresťania a židia dobre pochopili stredobodosť pamäte. Náš Boh je Bohom dejín, Boh, ktorý vstúpil do ľudskej skúsenosti. Udalosť exodu, vyhnanstva a návratu, nenazdaný príchod Ježiša, Božieho Tela a Krvi do nášho sveta, to všetko hovorí o Bohu, ktorý počuje nárek ľudí v utrpení, o Bohu, ktorý pamätá na zmluvu o láske: " Ja budem vašim Bohom a vy budete mojim ľudom." Musíme pamätať na Boha, ktorý pamätá na nás.

 Keď sa kresťania zhromažďujú k bohoslužbe veríme, že evokujú tieto minulé udalosti našej ľudskej histórie takým spôsobom, aby sa stali prítomné a efektívne teraz. Minulosť žije znovu v nás. Hovoríme tomu anamnéza. Pre - tvárame svet . . . opakovaním dávnych príbehov v stále nových súvislostiach a tým zachraňujeme čas prepracovávaním pamäte o Alžbete Setonovej, aby slúžila ako unikátny kľúč k pochopeniu jej života a Božej prítomnosti v ňom. V roku 1810 v období urputných bojov s rodinnými a spoločenskými ťažkosťami, Alžbeta napísala svojej priateľke Elize Sadlerovej v New Yorku:

 . . . Zdá sa mi, že som vás videla a hľadela do vášho vnútra, keď ste mi písali; každý kus nábytku, rastlín atď. okolo vás a miesto, kde každá vec stála si môžem zreteľne pripomenúť, ako keby som na ne pozerala, ale pred hodinou . . . máte vy takýto poklad pamäte? (7)

Niekedy medzi rokmi 1812 a 1818 napísala Alžbeta reflexnú monografiu Drahé spomienky, možno na základe žiadosti kňaza, priateľa a duchovného vodcu Simona Gabriela Bruté v čase, keď bola vážne chorá. (8) Môže to byť spôsob spracovania spomienok pri smútku za svojim zosnulým najstarším dieťaťom Annou Máriou, ktorá zomrela v marci roku 1812. Každopádne si píše poznámky o tom, čo sa deje už vtedy, keď mala iba štyri roky ( keď zomrela jej dvojročná sestra Katarína.) Môžeme si ju predstaviť s brkom v ruke, hĺbavú, uvážlivú, smejúcu sa i plačúcu, modliacu sa, pretože jej pamäť pripomína okamihy z jej dospievajúcich rokov, ďalej z jej manželstva, osudovej cesty do Talianska v roku 1803 s jej ťažko chorým manželom, jej premenu, nasťahovanie sa do Baltimoru, počiatky jej školy, potom komunity v v Emmitsburgu. Monografia končí vstupom o smrti Anny Márie a meditáciou o večnosti.

 Alžbeta Setonová rozpráva svoj životný príbeh znova a znova po častiach alebo útržkovite a rôznymi spôsobmi. V našej dobe by mohla byť uznaná za špecialistku písania na tweeteri! V množstve listov a denníkov stále premýšľala o svojom živote a hodnotila ho. Dovolila, aby jej tajomstvá, záujmy a trápenia boli odhalené. Pamäť jej pomohla vytvoriť spojenia medzi časťami jej života: rodina a priatelia, vzťah k Bohu a jej práca neboli tri oddelené súčasti jej osobnosti, ale tvorili jednotu.(9)

 Čo je významné, domnievam sa, že v Drahých spomienkach si pamätá nielen na vonkajšie udalosti, ale aj kvalitu odpovedí na ne, na svoje vnútorné myšlienky a pocity. Pamäť jej slúži ako nástroj, pomocou ktorého urovnáva svoje skúsenosti vždy s hlbokým zmyslom vďačnosti voči Bohu. (10) "Bol by to nevďak zomrieť bez zmienky o nich," píše. V roku 1810 zdieľala s priateľkou, Júliou Scottovou živé spomienky na šťastnejšie obdobie pred 15 rokmi:

 Spomínam si, keď Anne bolo šesť mesiacov a každá vec vôkol mňa sa usmievala, ctila som čnosti môjho Setona a úprimne som bola k nemu naklonená, zvyknutá na každodenné návštevy a oddanú lásku môjho otca, majúca všetko, čo som pokladala ako zásadné ku šťastiu, sama s týmto bábätkom pri pohľade naň mi v záchvevoch materinskej lásky vytryskli slzy a niekedy tiekli potokom a mala by som sa opýtať samej seba, keď si spomínam na nebeskú láskavosť: "Toto všetko a k tomu ešte nebo?" (11)

 Dokonca aj keď spomienky boli ťažké, ako keď spomínala na svoje post-konverzné roky boja v New Yorku, spravila z nich dôvod na ďakovanie: " Teraz najbolestivejšie spomienky, ale som za ne vďačná, pretože Milosť je vo všetkom taká zjavná."(12)

**MILOSŤ DANEJ CHVÍLE**

Boh, ktorého Alžbeta stretávala v spomienkach bol sprevádzajúci Boh, ktorý plní sľub, aby ju (aj nás) stretával v každom okamžiku. Vyplývajúci z tejto skúsenosti s Bohom, nám Alžbeta zanecháva trvalý duchovný odkaz v jej charakteristickom ponímaní stretnutia sa s milosťou, ktorá je prítomná v každej chvíli. To nebola jej originálna myšlienka, ale pochádza zo začiatku XVIII. storočia od jezuitu Jean-Pierre de Caussade, francúzskeho duchovného spisovateľa, ktorý písal o "posvätnosti prítomného okamžiku." To poukazuje na inkarnačnú spiritualitu, ktorá sa vo väčšom prejavovala vo francúzskej duchovnej škole, ktorá ovplyvňovala francúzskych sulpiciánov, čo boli Alžbetinmi poradcami v Marylande. Boh čaká, aby sa s nami stretol v každom človeku, udalosti, zážitku a skutku.

 Žiť v tomto inkarnačnom povedomí nie je ľahké. Nemenší teológ ako Charlie Brown to vyjadril dobre:"Milujem ľudstvo, ale ľudí nemôžem vystáť." Alžbeta a jej sestry poznali problémy iritácie vznikajúce z kontaktov najmä s "inými," ktorých stretávame na chodbách, v úradných miestnostiach, v kuchyni, v kancelárii, v triedach. Poznali situácie, kedy aj my pociťujeme - dostať sa preč od všetkého bahna a zmätku každodenného života a odísť do púšte alebo na hory.

 Jedna z prvých sestier bola kultivovaná a vzdelaná duša z Philadelphie, ktorá túžila za životom v tichu a modlitbe. Namiesto toho bola poslaná na misiu do sirotinca v New Yorku, mesta, ktoré bolo v tom čase známe ako "Veľký Babylon." Alžbeta jej dala povzbudzujúcu radu: " Moja drahá, toto nie je krajina samoty a ticha, ale boja a ukrižovania." (13) Pobádala ju neutekať preč od inkarnácie, života v tele a krvi, ale žiť v plnom rozsahu s vedomím jeho potenciálu odhaliť Boha. Básnik Wallace Stevens to vyjadril takto: " Tú pozemskú cestu je ťažšie nájsť ako tú cestu na druhej strane."(14)

 Keď sa obrátila k svojim spomienkam, mohla teraz Alžbeta nájsť dostatok dôvodov, aby Bohu verila. Sestre, ktorá odchádzala na misiu dala túto radu: " Dobre si pamätajte to, o čom si myslíte, že je milosť danej chvíle. Budete tak často upevnená v tom, čo je pre novú situáciu najlepšie a robte len to najvhodnejšie, čo ste vždy robili a zbytok nechajte na nášho drahého Boha." (15)

**PREMENA NA ODPUSTENIE**

 Pamäť, ako vieme, nemusí vždy priniesť príjemné spomienky. To nás môže veľmi zaťažovať, dokonca až neznesiteľne. V Alžbetinej premene, ale i v našej, nás pamäť často vyzýva, aby sme sa jej vzdali a v konečnom dôsledku odpustili. V New Yorku v tieni bývalého Svetového obchodného centra stojí na Barclay Street katolícky kostol Sv. Petra, kde Alžbeta zložila Vyznanie viery ako katolíčka, pristúpila k prvému svätému prijímaniu a bola birmovaná. Budova kostola bola neskôr nahradená novou stavbou, ale nad hlavným oltárom stále visí obraz Ukrižovaného, ktorý tak dobre poznala a milovala. Tu pred ukrižovaným Kristom sa často modlievala a tu musela vyliať svoju bolesť a zlosť na príbuzných a priateľov, ktorí ju odmietli, ohovárali, odstrihli ju od finančného zabezpečenia a ktorí ju prenasledovali kvôli jej rozhodnutiu stať sa katolíčkou. Tu musela uvažovať nad Ježišovými slovami, ktorý bol tak, ako ona nespravodlivo obvinený:" Otče odpusť im, lebo nevedia čo robia" (Luk23,34). Tu našla silu k odpusteniu. Myšlienka na kríž jej udelila slobodu k životu, odpúšťaniu, uschopnila ju ísť, ísť ďalej. "Kto môže zviazať dušu, ktorú Boh oslobodzuje?", (16) napísala a odvolávala sa na prisľúbenie, že ako Ježiš, aj ona môže povstať k novému životu.

 Bývali aj iné okamihy bolesti a nepochopenia, veľa ďalších nepredvídaných ťažkostí, ktoré mohli vyvolať jej emócie. Keď "príval spomienok" hrozil vyvolať bolestné city, jej stratégia bola nasledovná: " len krátko sa pozrieť, čo bolo . . . a pevne sa zahľadieť dohora."(17) Neskôr v meditácii napísala: " Prijmi pred Bohom do srdca tých, čo ti spôsoboli bolesť a mysli na ich čnosti, nie na ich chyby."(18) Myslím, že Alžbeta by sa stotožňovala s dominikánkou Donna Markhamovou, našou súčasníčkou, ktorá hovorí:" Pridám ešte k zbernému kontajneru globálnej zlosti alebo som schopná premeniť svoju zlosť na súcit?"(19) Ak chcete zachovať otvorené dvere pre tých s ktorými nesúhlasíte, urobte prvý krok smerom k tým, ktorí nás urazili, podajme ruky a neodvracajme sa od tých, ktorí o nás tvrdo hovorili a toto robme znova a znova, sedemdesiatkrát sedem ráz a to s vľúdnosťou odpúšťania - to sú gestá, naplnené Duchom. Sú to úkony jednak prorocké a jednak aj úkony vyháňania démonov. ( Aby ste vedeli, ja verím, že v žiadnom prípade to nemyslím ako obhajobu tolerovať zneužívania alebo nespravodlivosť.)

 Alžbetin príbeh nám pripomína, že čím bližšie budeme stáť pri Kríži, tým viac vstúpime do tajomstva, ktoré voláme "veľkonočné." Kríž nás posúva zo seba k slobode, k odpusteniu, k sebadarovaniu. To nás privádza na nové miesto, odkiaľ nielenže vidíme veci inak, ale sme schopní rozhodnúť sa konať radikálne zmenenými spôsobmi. Vo všetkých tvrdých a hluchých miestach, ktoré pamäť odkryla, rovnako ako vo chvíľach radosti a krásy, Alžbeta zistila, že Boh vytvára priestor pre niečo nové. Duch skutočne v nej zasial zrná premeny.

**ČASŤ II.**

**Sila nádeje, premenenej na tvorivého ducha**

 Niektorí ľudia sú narodení s darom vidieť pohár napoly plný. Alžbeta Setonová mi pripadá ako typ človeka, ktorý dúfa temperamentom. Ako sa manželove obchody koncom 18. stor. dostávali do vážnych ťažkostí, svojej švagrine Rebeke povedala:" Nádej musí ísť s nami a účinkovať, aby sa srdcia a šťastie spolu neutopili." (20) Začiatkom roka 1808 ako vdova, ktorej zostalo len niekoľko priateľov a skromné zdroje odhodlane napísala: " Existuje pre nás niečo vzácnejšie, ako nádej?" (21) Nádej je iný názov pre "ešte-nie", miesto, kde sa pevne držíme prisľúbenia bez toho, aby sme videli jeho napĺňanie. (A nie je to miesto, na ktorom prežívame väčšinu času?) Český spisovateľ a štátnik Václav Havel píše: " Nádej... nie je presvedčenie, že niečo sa na dobré obráti, ale istota, že niečo má zmysel bez ohľadu na to, ako to dopadne."(22) "Nádej," hovorí teologička Sestra Elizabeth Johnsonová, " je viera v živého Boha, nesúca jeho radikálne závery. Je to viera v Stvoriteľa, ktorá sa nezastaví na polceste, ale dôsledne sleduje cestu až na koniec, dôverujúc, že Boh, ktorý má prvé slovo bude mať aj posledné a je to to isté slovo: nech je tu život."(23) Alžbeta Setonová poukazuje na explicitné zameranie na Boha, ktorý má posledné slovo - nech je tu život - na Boha, ktorý je dôvodom nádeje, na Boha, ktorý ešte nie je hotový so stvorením, na Boha, ktorý z budúcnosti prichádza na stretnutie s nami, ktorému budúcnosť patrí, ktorý sľubuje a tvorí premenu, činiac z nás úplne nové stvorenie. Viera v takéhoto Boha prezieravej starostlivosti sa stala Alžbetinou celoživotnou praxou. Stavala na čnosti - sila nádeje. Verila, že Boh, ktorý jú viedol cez zelené pastviny a temné údolia života, ju bude stále bezpečne viesť aj cez neistú budúcnosť. " Boh sa postará, že všetka moja útecha nikdy v jeho prozreteľnosti nezlyhá."(24)

Pravdepodobne najväčšou skúškou Alžbetinej nádeje bola cesta, ktorú podnikla v októbri 1803. S osemročnou dcérou Annou Máriou a so svojím manželom sa vydali na plavbu do Talianska v nádeji, že sa tam obnoví zničené manželovo zdravie. Bol to nanajvýš beznádejný ťah. Alžbeta sa držala nádeje ako záchranného pásu. V polovici cesty oceánom napísala priateľke, že nemala " ani jeden boj alebo skľúčenú myšlienku zápasiť s . . . dôvera v Nádej a utešujúci Pokoj sprevádzali moju cestu cez búrky a nebezpečnstvá, ktoré musia byť hrozné pre Dušu, ktorej Skalou nie je Kristus." (25) Keď zakotvili v prístave Livorno, boli privítaní chladnými správami, že loď mohla priniesť z New Yorku žltú zimnicu, tak cestujúci museli stráviť mesiac v karanténe, studenom a vlhkom kamennom väzení. Denník, do ktorého si Alžbeta počas pobytu v Taliansku zapisovala je duchovná klasika, ktorá sa radí k zápiskom z väzenia Dietricha Bonhoeffera, Etty Hillesumovej, Dr. Martina Luthera Kinga.

Uprostred skúšok, ktorých bolo až príliš mnoho na nesenie

 včítane smrti jej manžela, jej denník odkrýva veľkú a ohromujúcu nádej, ktorá nás napĺňa úžasom. Čítanie Písma a uvažovanie nad ním ju nesmierne utešovalo; napísala, že počúvať hlas (Božieho) slova dvíha Dušu v nádeji tak, ako by sa aj na hodiny zbavila svojho bremena.(26) Dňa 12. decembra, ako sa Williamova slabosť a utrpenie zväčšovali, napísala k svojmu úžasu " že môj Boh mohol a niesol ma cez dokonca najťažšie skúšky s takou silou a dôverou . . . ktorú . . . zdá sa, Ľudská Bytosť nevie očakávať alebo mať v ňu Nádej."(27) Základ jej nádeje cez celý život mi pripomína jeden riadok Arcibiskupa Desmonda Tutu: " Je nemožné byť optimistický; preto jediná vec čo robiť je, mať nádej."

**Premena na tvorivého ducha**

Nádej má tvorivý potenciál. "Ten, čo má nádej, žije odlišne," hovorí pápež Benedikt XVI v encyklike Spe salvi, facti sumus - V nádeji sme spasení. "Tomu, čo dúfa, je udelený dar nového života."(28) Nádej preorientováva náš spôsob pohľadu a pozýva nás do priestoru predstavivosti, ktorá nám otvára možnosti. Keď si zvolíme vidieť len a vždy to, čo je vo všetkom zlé ( a to je voľba), vieme, ako nás to oslabuje a paralyzuje. Predstavivosť - schopnosť vytvárať nové ideje a potom konať podľa nich nás oslobodzuje, otvára dvere, dáva nám priestor pre pohyb a dýchanie, odhaľuje tretiu alternatívu tam, kde predtým bola iba jedna alebo druhá. Predstavivosť nám dáva nové šošovky pohľadu na život - nie ružové okuliare, nie vo všetkom vidieť iba skľučujúce dôkazy - ale šošovky, cez ktoré môžeme hľadieť Božím pohľadom a Boh má všetky nekonečné možnosti.

Znovu a znovu sa Alžbeta Setonová presviedčala, že nápadité lemovania nádeje jej dali silu stretávať nešťastia s pokojom a dôverou. Jeden príklad: v júni roku 1804 sa vrátila do New Yorku z osudnej cesty do Talianska, kde stratila manžela, zároveň doma stratila všetky prostriedky podpory a našla svoju švagrinu Rebeku Setonovú, ktorá bola veľmi blízka jej srdcu a duši na smrteľnom lôžku. Zápisom v denníku si Alžbeta dovolila pripomenúť niektoré chvíle so svojou priateľkou, ktoré už nikdy viac nebudú: " Večerné hymny, denné čítania, kontemplácie pri západe slnka . . " Pokračovala v smutných litániach: " . . . Chudoba a Žiaľ je jediná výmena za Môjho Manžela - moje Sestry - môj Dom - moju pohodu -" Potom sa jej tón obrátil. " Chudoba a smútok - dobre, s Božím požehnaním aj ty môžeš byť zmenená na najdrahších priateľov -"(29) Takmer môžete vidieť jej vzpriamené ramená, keď jej predstavivosť maľuje rôzne obrazy budúcnosti.

**MENTÁLNA PREDSTAVA PREMENENEJ CIRKVI**

Za našich dní, keď sú katastrofy bežné, smädíme po fantázii, naplnenej nádejou vidieť a veriť v možnosti. Nie je to náš charakteristický popis ako členov našej cirkvi? Negatívnou stranou našej cirkvi boli určite poslednou dobou v popredí a centre prípady sexuálneho a daňového zneužívania duchovenstvom, ututlávané biskupmi, nevítané vyšetrovanie rehoľníčok, používanie trestov v stredovekom štýle ako je excomunikácia a interdikt. Mám podozrenie, že nie som jediná, ktorá súhlasí s výzvou Alžbety Setonovej ( a ktorú Svätá Terézia z Avily vyriekla dávno pred ňou): "Buďte deťmi Cirkvi."

Zaiste sme deťmi Cirkvi. Sme dospelé deti Matky, ktorej nie je cudzie zneužívanie, útlak a zaslepenosť. Až do týchto chvíľ histórie je naša Matka Cirkev rozbíjaná, rozdeľovaná, polarizovaná a bez dôveryhodnosti. Keď sa Alžbeta Setonová stala 14. marca 1805 katolíčkou, vyzvali ju, aby zložila vyznanie v to " čo Tridentský Koncil verí a učí." Do svojho denníka si zapísala, že v srdci sa smiala, pretože " nevedela som nič, čo Tridentský Koncil verí, iba to, že veril, čo učí cirkev Božia." (30) Verila, pretože to verila Cirkev.

Dnes rozumieme a možno, že omnoho lepšie ako Alžbeta - že naša cirkev, podobne ako my sami - má chyby. Mnohí katolíci cítia, že byť verným, zodpovedným dieťaťom Cirkvi od nás vyžaduje viac ako iba nekritický súhlas; to vyžaduje, aby sme spolupracovali, boli pozorní a milujúco rozhodní, aby sme neignorovali volanie našej Cirkvi - a nás samých - aby sme sa stali takými, akých si nás Duch predstavuje, aby sme boli. Možno uvoľnenie predstavivosti vyvolá chaos a krízu. Predstavivosť plná nádeje nám môže naložiť ťarchy Cirkvi na naše plecia, ale to nemôže zostať len tam. Sme pre našu cirkev znamením "božského spoločenstva obráteného k svetu . . . spoločenstvo rovnocenných osôb spojených v hlbokej vzájomnosti," miestom, kde sa zrkadlí " Božia všeobsažná a súcitná láska."(31) Táto naša nádej pre cirkev, ktorú milujeme, nie je vždy realizovateľná. Ale dúfame udržať si volanie k dôvere, ktorú Duch, čo neprestajne tvorí nové možnosti, že zrekreuje našu cirkev - a nás - spôsobmi, ktoré presahujú naše predstavy. Nádej vždy prebúdza našepkávanie milosti pre budúcnosť, tak isto ako v minulosti.(32)

**ČASŤ III.**

Sila prítomnej spolupatričnosti, premenenej na nástroj ovocie prinášajúcej služby

Alžbeta Setonová mala obdivuhodnú schopnosť láskavosti. Jej vlohy pre priateľstvo boli skutočne legendárne. Tento dar vo svojej poslednej vôli odkázala ako dedičstvo komunite, ktorú založila. Jej vrúcne vyjadrenia lásky tešia a niekedy nás uchvacujú. Započúvajte sa do jej slov: svojej švagrine a duchovnej priateľke Cecílii Setonovej: " Moje srdce a duša sú zviazané s vašimi - nikdy viac už nehovorím Ja, ale každopádne My." Celoživotnej priateľke Júlii Scottovej: " Čo by som za to dala, keby som mohla na pár hodín vložiť svoje srdce do vašich dlaní . . . " Svojej priateľke a švagrine Rebeke: " Tu nie sú Duše oddelené a moja bola zaručene s vašou s tou najväčšou vernosťou." (33) Nemala strach pred dôvernosťou, skutočnou prítomnosťou; neváhala dať iným na vedomie, ako nesmierne ich miluje. Ale omhoho pozoruhodnejšie bolo Alžbetino povedomie, že láska Božia neruší manželskú lásku, lásku k priateľom a k rodine. Všetka jej láska, jej bezodný rozmer pre starostlivosť, vychádzal z toho istého prameňa, z jej centra, z jej pokoja vo vnútri. Vychádzal z miesta, kde a to vedela bez pochýb, ju Boh miluje a nikdy ju neopustí. Túto svoju vieru vyjadrila pred svojou priateľkou Júliou Scottovou: " Náboženstvo nekladie hranice láske, pretože náš Požehnaný Spasiteľ posväcuje a schvaľuje v nás všetky láskyplné väzby a prepojenia našej existencie(sic)." (34) Elize Sadlerovej napísala: " Vidím, že v pomere, ako je moje srdce viac priťahované k výšinám, na každého, kto mi bol kedy drahý sa pozerá s pridanou nehou, najmä na tých, čo si dlho udržiavali najpravdivejšiu oddanosť." (35)

Alžbeta si uvedomovala svoju vlastnú prudkú povahu. Nespravodlivosť a nečestnosť vedeli jej krv priviesť do varu. Svojmu synovi povedala: " Ani sa vypovedať nedá, aký odpor cítim voči (svetským) barbarským zákonom." (36) Bývalému študentovi povedala: " Ani jedna z vašich vášní ( a vy viete, ako dobre som oboznámená s malými zlosťami) nestačí na zničenie vášho Pokoja. (37) Možno preto neskoršie radila svojim sestrám: " Nikdy nebuďte kvôli ničomu uponáhľané; nič nie je naliehavejšie ako potreba zachovať si pokoj pred Bohom. Ostatným lepšie pomôžete pokojom a kľudom vášho srdca ako dychtivosťou alebo pozornosťou, ktorú im venujete. " (38) Toto všetko bolo v jej živote prítomné. Manželstvo a materstvo bolo súčasťou jej náboženskej skúsenosti tak ako aj choroby a nešťastia, stále pripomienky krehkosti života.

Myslím si, že by nebolo správne nazvať Alžbetu Setonovú feministkou. Prijímala tradičnú úlohu ženy ako matky, udržovateľky domácnosti a vychovávateľky k hodnotám, hoci mala malé výhrady k istým, z toho plynúcim obmedzeniam. Svojmu synovi Williamovi povedala, že tak ako on, aj ona túži objavovať svet: " Keby som bola mužom, nič na svete by mi v tom nezabránilo. "(39) Predsa len sa začiatkom 19. storočia tradičná úloha ženy začala meniť. I keď na verejnosti ešte neboli vítané, ženy získavali oporu prostredníctvom láskyplnej služby. Podobne ako mnohé iné ženy tých čias, Alžbeta rozvíjala ženské siete priateľstva a podpory. Menej bežné boli jej široko rozvetvené priateľstvá s právnikmi a duchovenstvom (40) a spôsoby, ktoré jej génius pre priateľstvá vniesol do rehole, ktorú založila. Jej nákazlivý duch láskavosti a dobrotivosti sa stal normou pre jej Sestry a formoval ich štýl výchovy a vedenia. Raz jednému kňazovi povedala, aby nebol taký ťažkopádny pri používaní svojej autority, ale aby radšej pri ľuďoch napodobňoval Kristove láskavé a pokorné spôsoby, pretože " ak sa stratí srdce, stratí sa všetko." (41)

**REÁLNA PRÍTOMNOSŤ (BOHA) PRETVORENÁ NA BOHATÉ OVOCIE SLUŽBY**

 Duchovní vodcovia nás poučujú, že ak nenájdenme svoj základ a centrum v Tajomstve Boha, je takmer nemožné rozšíriť súdržný súcit na iných, na tých s ktorými žijeme a pracujeme, na tých, čo sú na okraji spoločnosti, na tých s ktorými nesúhlasíme, na anonymné milióny bez tváre, ktorí s nami obývajú planétu.(42) Jeden teológ hovorí, že kresťanstvo je o poznaní toho, že sme milovaní bez akýchkoľvek podmienok a poznanie toho nás pretvára. To vytvára ohromnú voľnosť slobody a tá nás pobáda uvoľňovať našu energiu k spolutvoreniu s Bohom, takže Božia predstava o celom stvorení sa môže stať uskutočniteľnou.(43) Alžbeta Setonová toto veľmi dobre opisuje.

 Utvrdzovaná a prehlbovaná svojimi skúsenosťami reálnej prítomnosti Boha, jej Otca, jej Pastiera, jej prezieravého ochrancu, jej svetla a jej sily a skaly - bola Alžbeta vedená rozširovať svoju lásku aj mimo svojej rodiny. Jej dar skutočnej prítomnosti sa prehlboval a rozširoval, aby zahŕňal všetkých, s ktorými sa v živote stretla, najmä tých, ktorí boli v núdzi.(44)

Judita Metzová nám predkladá evokujúci obraz životného príbehu Alžbety Setonovej v ktorom sa súvzťažná prítomnosť (Božia) preliala do bohatého ovocia služby: rozšírila svoju sféru starostlivosti na stále rozrastajúce sa kruhy, zo starostlivosti o rodinu a priateľstvá, cez prevratnú dobrovoľnícku službu, ktorú ako prominentka protestantskej newyorkskej spoločnosti vykonávala v prospech chudobných imigrantských vdov s deťmi a potom mimo charitatívnych prác, ktoré ona a jej Sestry milosrdenstva započali, poskytovala vzdelanie, náboženskú výchovu, sociálne služby a zdravotnícke opatrovanie - každú službu, ktorá bola v jej možnostiach.(45)

**SPOLUPRÍTOMNOSŤ SPôSOBUJE ŠIROKO ĎALEKO SA ŠÍRIACE VLNENIE**

Dúfam, že nechápete tieto úvahy nad Alžbetiným vnímaním starostlivej Božej prítomnosti ako jednoduché vyzvanie sladšie sa usmievať na ľudí, ktorých by ste najradšej uškrtili! Pre ňu aj pre nás, spôsob akým žijeme svoj život vzťahov má ďalekosiahle dôsledky. Niekomu to ovplyňuje usporiadanie toho, ako žije. Konzultantka Margaret Wheatleyová hovorí, že kvalita vzťahov prináša pozitívnu alebo negatívnu záťaž. Ľudia, ktorí jednajú despotickým alebo odmietavým spôsobom, vzbudzujú negatívnu energiu; tí, čo " vidia iných v ich plnosti " vzbudzujú pozitívnu energiu. Mať lásku ku všetkému, " verí Margaret, " je najmocnejší prameň sily, aký máme k dispozícii."(46)

Vo svete, kde je všetko navzájom poprepájané, izolovaný jedinec alebo skupina je nebezpečným dinosaurom. Futuristka Joanna Macyová učí, že väčšina kríz, trápiacich našu planétu pochádza z " disfunkcionálnych a patologických" ideí sebectva, ako

* takí "osamotení a krehkí " musíme vyznačiť a chrániť naše hranice
* takí "malí a chudobní" musíme " donekonečna nadobúdať a donekonečna konzumovať "
* takí " chladní a povýšeneckí ako my, si môžeme dovoliť nevšímať si toho, čo sme iným spôsobili. "(47)

Iný autor, poukazujúc na našu zem " zlámaných vzťahov," hovorí, že ľudia viery, špeciálne vodcovia sú vyzvaní, aby ukázali " neochvejný záväzok porozumenia a spoločenstva ako alternatívu separatizmu, vykorisťovania a odvety."(48) Reálna prítomnosť nás tiež núti vysvetľovať si bolesť jedinca ako verejný problém, konfrontujúci nespravodlivé sociálne štruktúry, ktoré držia 1,2 miliardy našich bratov a sestier žiť za menej ako 1 dolár na deň. Jedna pohnútka nútila Alžbetu Setonovú a všetky veľké sväté ženy a všetkých veľkých svätých mužov: láska k Bohu spojená s láskou k blížnemu do jednej lásky. So svojimi neoblomnými darmi vzťahov k blížnemu sa nepretržite usilovala nájsť za "my a oni" "my". Keď oceňujeme konkrétne ovocie jej služby a služby jej Sestier, počujeme aj výzvu žiť ako stavitelia mostov, skutočne prítomní v našom svete, stretajúc sa s jeho bolesťami s láskou, ktorá je aj afektívna aj efektívna.

**ZÁVER: HOJNOSŤ V NEDOSTATKU**

Tento príhovor sľubuje zožať bohatú úrodu z príbehu Alžbety Setonovej. Preskúmala som témy z pamäte, nádeje a prítomnosti v Alžbetinom živote - odpustenie, predstavivosť a bohaté ovocie služby a ako ju nútili meniť spôsoby jej konania.

 **OBRÁTENÝ POHĽAD**

Je to milosť, ktorá vyzýva k premene a ktorú stretávame v okamihoch našej histórie. Nedávno karmelitánska bádateľka Constance FitzGeraldová adresovala katolíckym teológom vyjadrenie, že skutočne je aj v spoločnosti aj v cirkvi slepá ulička: " Sme v zajatí starých domnienok, zaťažených pamäťou, ktoré obmedzujú naše horizonty a preto nie sme slobodní, aby sme videli, že Boh prichádza k nám z budúcnosti." (49)

Nachádzame sa v pozoruhodnej a historickej chvíli prebudenia:

* keď skutočnosť rýchle sa zmenšujúcich pozemských zdrojov už nie je viac hypotéza, ale prenikavý fakt,
* keď ekonomický pokles priniesol mnohým rozvojovým národom vytriezvenie z toho, že náš blahobyt nie je predmetom neobmedzenej spotreby,
* keď technológia pred našimi očami a v každom momente prináša potreby na prežitie miliardám našich bratov a sestier.

V našej Cirkvi tu aj za hranicami, napriek tomu, že je mnoho povzbudzujúceho, je hmatateľná chudoba - chudoba ohlasovania a chudoba života podľa Dobrej Zvesti, chudoba v odpúšťaní, chudoba v predstavivosti a nádeji, chudoba v láske ba aj chudoba v slušnosti. Priestor pre Ducha sa zmršťuje a zdá sa, že rýchlejšie, ako sa roztápajú polárne ľadové čiapky.

Alžbeta Setonová bola žena veľkej energie a tvorivosti, žena schopná nájsť hojnosť v núdzi. Akej múdrosti nás musí učiť v tejto dobe, keď chuť a pocity núdze sa do nás vtláčajú?

Mám tendenciu si myslieť, že Alžbetina skúsenosť s chudobou bola podnetom pre konverziu, ťažiskovým bodom jej premeny. Keď jej manžel zomrel a ona sa rozhodla stať sa katolíčkou, jej predchádzajúci svet pohodlnej matróny, ktorý ju vovádzal do najvyšších spoločenských kruhov sa rýchlo stratil. To, čo považovala za samozrejmé, odišlo preč. Ocitla sa osamotená s trochou obchodníckej zručnosti, s piatimi deťmi, o ktoré sa bolo treba starať, bez peňazí alebo "pozície" - a stačí pozerať na Masterpiece Theater (TV seriál pozn. prekl.) a čítať Jane Austenovú, aby sme vedeli, čo znamenalo byť ženou koncom osemnásteho a začiatkom devätnásteho storočia.

V čase, keď podnik jej manžela zbankrotoval, keď jej rehoľný rád bol kvôli dlhom na pokraji zániku, keď znášala stratu za stratou, ako zomierali jej najdrahší, Alžbeta sa nebránila prenikavej bolesti z tohoto všetkého, ale potom ju premenila na okamih milosti. Rada sa modlila 126 Žalm: " Tí, čo siali v slzách, s radosťou budú žať."(50) Chudoba a smútok - stanete sa mi najdrahšími priateľmi."

Choroby, neistota, strata práce, prenasledovanie alebo bolestné zmeny nás vyzývajú, podobne ako Alžbetu " vidieť seba a svet okolo novými očami a konať v súlade s naším premeneným videním."(50) To nám umožní obrátený pohľad na náš svet.

Teológovia oslobodenia hovoria, že rub je privilegované miesto, na ktorom teológia pracuje. Keď svoj svet obrátite hlavou dolu, môžete pozoruhodne vidieť jasnejšie. Boží chudobní majú často jasný pohľad na Božie ciele: spoločenstvá do ktorých všetci patria, stoly (podobné ikonickému obrazu Svätého Vincenta de Paul, kde za okrúhlym stolom sedí so svojimi milovanými chudobnými každého druhu), kde všetci majú miesto a hlas.

Jeden základný tón "hojnosti" je "viac" (je to aj skutočne vincentínske chápanie). Roľníkova práca nie je nikdy ukončená a to ani vtedy, keď je už úroda pod strechou. Stále je tu čo robiť, pripravovať podmienky pre budúcu úrodu. Tak je to aj s duchom, uvažujem, čo ďalšie treba urobiť, či už teologicky alebo inak. Možno sa na tejto ceste ku mne pripojíte.

Moje úvahy o sile pamäte a Alžbetinej životnej histórii ma priviedli k hľadaniu nového spôsobu vyrozprávania jej osobného príbehu, príbehu Sestier milosrdenstva a najmä príbehu kresťanov - katolíkov novému poslucháčstvu: ženám, mládeži, nepatriacim k cirkvi, prinavrátilcom k cirkvi, tým čo hladujú bez solídnej duchovnej potravy. V týchto príbehoch sa skrývajú nevýslovné bohatstvá. "Jedno dobré slovo," hovorí básnik David Whyte, "je chlebom pre tisíce."(51). Možno, že keď sa rozpamätáme na náš príbeh a povyrozprávame ho, môže nás posunúť bližšie do objatia odpúšťania ako spôsobu života alebo aj do schopnosti usmerňovať naše vzťahy.

Majúc na pamäti silu nádeje a predstavivosti som ovplyvnená skutočnosťou, že ako prezident Obama, tak aj pápež Benedict XIV spravili z témy nádej centrum svojich aktivít a písomností. Írsky básnik Seamus Heaney píše:

*Tak ako nádej na premenu mora*

*Na odvrátenej strane pomsty.*

*Verím, že vzdialenejší breh*

*Je odtiaľto dosiahnuteľný*

*Verím v zázraky*

*Uzdravenia a liečivé žriedla*.(52)

Nádej je mocný protijed proti nedostatku obrazotvornosti, ktorá sužuje našu cirkev a naše národné a medzinárodné systémy. Ako nás môže naša práca ako teológov, učiteľov, právnikov otvoriť nádeji, ktorá by nás povzbudzovala? Sila reálnej prítomnosti ma pobáda vyhľadávať miesta núdze, ktoré ja - my - máme tendenciu nešímať si. To mi pripomína slová Svätého Vincenta de Paul: " Láska je vynaliezavá donekonečna." Podobne ako on aj básnik May Sarton nás vyzýva sondovať v hlbinách lásky a s ešte väčšou odvahou odpovedať:

*. . . Sme ťahaní stretnúť nový rozmer*

*Lásky v náročnejšom rozsahu*

*Kde zúfalstvo a nádej musia byť v pletenci*

*Ako narásť abych zvládol stretnutie?*

*. . . . . . .*

*Kto hovorí, že to ľahké je? Ale máme silu.*

*Pozerám na tváre vôkol mňa tmavnúce.*

*To je čas zmeny, spásna hodina.*

*Slovo nie je hrôza, slovo je náš život,*

*Avšak staré slovo sa zrazu novým stáva.*

*Ako sa mu znova učíme, ako ho živé prinášame.*

*Láska. Láska. Láska. Láska.(53)*

Dúfam, že moje slová vás priviedli k pozeraniu na teológiu a spiritualitu v novom svetle s prihliadnutím na váš jedinečný osobný príbeh ako úctyhodnej teologickej reflexie a vôle chcieť sa hlbšie ponoriť do života Svätej Alžbety Setonovej, ženy spomienok, nádeje a reálnej prítomnosti. V jej príbehu a aj vo vašom ako i v mojom semená bohatého duchovného a teologického poznania sa uchytili, vyrástli a čakajú na zber. Šťastnú žatvu!

Vysvetlivky

1. Jump up  ↑ Stories of Faith, 1980, p. 50
2. Jump up  ↑ Timothy Matovina, “A Theologian’s View: Stories That Transform,”American Catholic Studies Newsletter 30,1 (Spring, 2003): 9
3. Jump up  ↑ Seton to Mary Diana Harper, 9 December 1817, Elizabeth Bayley Seton: Collected Writings, ed. Regina Bechtle, SC and Judith Metz, SC; mss. ed., Ellin M. Kelly, 3 vols. (2000-2006), II: 517. Hereinafter cited as CW.
4. Jump up  ↑ Judith Metz, SC, “Elizabeth Bayley Seton: Animator of the Early American Catholic Church,” U.S. Catholic Historian, 22:1 (Winter 2004).
5. Jump up  ↑ Mary Catherine Bateson, Composing A Life, pp.28-30.
6. Jump up  ↑ Nathan Mitchell, Eucharist as Sacrament of Initiation, (Chicago: Liturgy Training Publications, 2003): 51-52.
7. Jump up  ↑ Seton to Eliza Sadler, 8 March [1810], CW II:109
8. Jump up  ↑ The original manuscript begins on p. 41 of a copybook in the Archives of Saint Joseph’s Provincial House, Emmitsburg, MD. A complete annotated text is in CW IIIa: 510-523.
9. Jump up  ↑ Cf. Wendy Wright, “Exploring the Wisdom of Elizabeth Seton,” unpublished talk, Oct. 13, 2000, College of Saint Elizabeth, Convent Station, NJ
10. Jump up  ↑ I am indebted to Betty Ann McNeil, DC, for much of the interpretation in this paragraph.
11. Jump up  ↑ Seton to Julia Scott, 26 March 1810, CW II: 116.
12. Jump up  ↑ “Dear Remembrances,” CW IIIa
13. Jump up  ↑ Seton to Sister Cecilia O'Conway, [before August 13, 1817], CW II: 499
14. Jump up  ↑ Wallace Stevens, “Reply to Papini,” in The Auroras of Autumn (NY: Alfred A. Knopf, 1950)
15. Jump up  ↑ N.d. [after October 1814], CW II, 702.
16. Jump up  ↑ Seton to Cecilia Seton, 1 July 1807, CW I.
17. Jump up  ↑ Seton to Eliza Sadler, 8 Mar. [1810], CW II: 109.
18. Jump up  ↑ CW IIIa: 386.
19. Jump up  ↑ Donna Markham, OP, Women’s Peace Colloquium, July 13-15, 2007, Barry University, Miami, quoted in National Catholic Reporter, Sept. 7, 2007.
20. Jump up  ↑ Seton to Rebecca Seton, [Dec. 23, 1799], CW I:107
21. Jump up  ↑ Seton to Cecilia Seton, 28 Feb. 1808, CW I, 494
22. Jump up  ↑ Vaclav Havel, Disturbing the Peace (Vintage, 1991)
23. Jump up  ↑ Elizabeth Johnson, CSJ, “The Banquet of Faith,” address at 2008 LCWR National Assembly, www.lcwr.org (8 Oct. 2008)
24. Jump up  ↑ Seton to Julia Scott, 15 Dec. 1813, CW II: 256.
25. Jump up  ↑ Seton to Julia Scott, 28 October 1803, CW I: 245.
26. Jump up  ↑ Journal to Rebecca Seton, entry of 4 December 1803, CW I: 267.
27. Jump up  ↑ Journal to Rebecca Seton, CW I: 268.
28. Jump up  ↑ Benedict XVI, encyclical Spe Salvi (Saved by Hope), 2007, #2
29. Jump up  ↑ Journal to Rebecca Seton, 4 June 1804, CW I: 308.
30. Jump up  ↑ Journal to Amabilia Filicchi, CW I: 375.
31. Jump up  ↑ Elizabeth Johnson, CSJ, Quest for the Living God, (2007), 223
32. Jump up  ↑ Seton to Antonio Filicchi, 22 June 1807, CW I: 445
33. Jump up  ↑ Seton to Cecilia Seton, n.d., CW I: 517; Seton to Julia Scott, 10 Oct. 1808, CW II: 37; Seton to Rebecca Seton, 7 June 1801, CW I: 156.
34. Jump up  ↑ Seton to Julia Scott, 16 Nov. 1802, CW I:212.
35. Jump up  ↑ Seton to Eliza Sadler, 20 Jan. 1809,CW II: 50.
36. Jump up  ↑ Seton to William Seton, [June 1818] , CW II, 559.
37. Jump up  ↑ Seton to Mary Diana Harper, 9 December 1817, CW II: 516-518
38. Jump up  ↑ Seton, notes on The Following of Christ, CW IIIb: 84.
39. Jump up  ↑ Seton to William Seton, [6 April 1818], CW II: 544
40. Jump up  ↑ Cf. CW I and II for her extensive correspondence, for example, with Antonio and Filippo Filicchi, George Weis, Matthias O’Conway, Archbishop John Carroll, Rev. Simon Gabriel Bruté, Rev. John Hickey, et al.
41. Jump up  ↑ Seton to Rev. John Hickey, 29 March 1818, CW II: 536. This emphasis on gentleness with oneself and with others pervades the writings of Francis de Sales, which Elizabeth absorbed and treasured since the Filicchis introduced her to them. Gentleness and moderation is also counseled by the eighteenth century Capuchin theologian Ambroise de Lombez, whose work, A Treatise on Interior Peace, was translated by EAS for the use of her sisters.
42. Jump up  ↑ Cf. Carolyn Gratton, The Art of Spiritual Guidance (NY: Crossroad, 1992):143
43. Jump up  ↑ Colleen Mallon, OP, personal conversation with author, 29 July 2009.
44. Jump up  ↑ Cf. Benedict XVI, encyclical Deus Est Caritas ,#39. Love is the light—and in the end the only light…that can give us the courage needed to keep living and working.
45. Jump up  ↑ “Elizabeth Bayley Seton: Extending the Role of Caregiver Beyond the Family Circle,” American Catholic Studies 116,2 (Summer, 2005): 19-38.
46. Jump up  ↑ Margaret Wheatley, quoted in Bennett Sims, Servanthood: Leadership for the Third Millennium, Cambridge, MA, 1997.
47. Jump up  ↑ Joanna Macy, World as Lover, World as Self (Berkeley, CA: Parallax Press, 1999) , 187.
48. Jump up  ↑ Donna Markham, OP, “The Leader’s Mantle: Creating Connection in Chaotic Times,” Human Development, Winter 2006: 7.
49. Jump up  ↑ Constance FitzGerald, OCD, “From Impasse to Prophetic Hope: Crisis of Memory,” CTSA Proceedings 64 (2009): 21
50. Jump up  ↑ Matovina, “A Theologian’s View,” 9.
51. Jump up  ↑ David Whyte, “Loaves and Fishes.”
52. Jump up  ↑ Seamus Heaney, "The Cure at Troy" (excerpt), 1990.
53. Jump up  ↑ May Sarton, “AIDS” (excerpt) in The Silence Now (1988).

 [Categories](http://famvin.org/wiki/Special%3ACategories): [Elizabeth Ann Seton](http://famvin.org/wiki/Category%3AElizabeth_Ann_Seton)[Vincentian Wisdom](http://famvin.org/wiki/Category%3AVincentian_Wisdom)

Preklad: Bohumír Ďungel CM